Լենին Ֆորդ

Լենին Ֆորդ (), ամբողջական անունը՝ Մերի Մարգերիթ Լենին Ֆորդ, ի ծնե՝ Կավանա, (, ), ավստրալիացի իրավաբան և քաղաքական գործիչ, 1992-1997 թվականներին եղել է Քվինսլենդի 22-րդ նահանգապետը։

Կենսագրություն 
Մերի Մարգերիթ Լենին Կավանան ծնվել է 1935 թվականի մայիսի 12-ին Օտտավայում (Օնտարիո, Կանադա)։ 1953 թվականին Օտտավայի քաղաքային հիվանդանոցում ստացել է բժշկական տեխնոլոգիաների դիպլոմ։ 1954 թվականին տեղափոխվել է Ավստրալիա՝ Բրիսբեն, որտեղ սկսել է աշխատել քաղաքային հիվանդանոցում որպես արյունաբան։ 1955 թվականին Լենինն ամուսնացել է փաստաբան Ջերի Ֆորդի հետ, որի հայրը՝ Ֆրենկ Ֆորդը, հայտնի քաղաքական գործիչ էր՝ Ավստրալիայի 15-րդ վարչապետը։ 1966 թվականի վերջին Ջերի Ֆորդը մահացել է քաղցկեղից։

Հինգ երեխաների հետ առանց ամուսնու մնալով՝ Լենին Ֆորդը որոշել է կրթություն ստանալ Քվինսլենդի համալսարանում և ավարտել է այն 1970 թվականին՝ ստանալով իրավունքի բակալավրի աստիճան։ 170 մարդուց բաղկացած շրջանավարտների մեջ կային միայն վեց կին։ Դրանից հետո 22 տարվա ընթացքում Լենին Ֆորդը Քվինսլենդում աշխատել է որպես սոլիսիտոր, եղել է նահանգի մի շարք դատական և հասարակական կոմիտեների, ինչպես նաև այլ կազմակերպությունների կազմում։ 1971 թվականից Ֆորդը եղել է Zonta International միջազգային կազմակերպության անդամ, որը պայքարում էր կանանց իրավունքների համար։ 1990-1992 թվականներին եղել է այդ կազմակերպության միջազգային նախագահը՝ Ավստրալիայի առաջին ներկայացուցիչն այդ պաշտոնում։

1992 թվականին Լենին Ֆորդը նշանակվել է Քվինսլենդի նահանգապետի պաշտոնում։ 1992 թվականի հուլիսի 29-ին ստանձնելով պաշտոնը՝ դարձել է Քվինսլենդի առաջին կին նահանգապետը (և երկրորդը Ավստրալիայի բոլոր նահանգների մեջ՝ Հարավային Ավստրալիայի նահանգապետ Ռոմա Միտչելից հետո, որը նահանգապետ է դարձել 1991 թվականի փետրվարին)։ Ֆորդը Քվինսլենդի նահանգապետ է աշխատել ուղիղ հինգ տարի՝ մինչև 1997 թվականի հուլիսի 29-ը։

15 տարվա ընթացքում՝ 2000 թվականի հունիսից մինչև 2015 թվականի մայիսը, Լենին Ֆորդը եղել է Գրիֆիտի համալսարանի կանցլեր։ Նա դարձել է առաջին կինը այդ պաշտոնում։

1993 թվականի հունվարին Լենին Ֆորդը դարձել է Ավստրալիայի շքանշանակիր (A.C.)։ 2001 թվականին պարգևատրվել է Հարյուրամյակի մեդալով։ Նրան շնորհվել են Քվինսլենդի համալսարանի (1996) և Գրիֆիտի համալսարանի (2002) պատվավոր դոկտորի կոչում։

Ծանոթագրություններ

Արտաքին հղումներ 
 

Ավստրալիայի քաղաքական գործիչներ